ललितपुर महानगरमा राष्ट्रपति रनिङ शिल्ड प्रतियोगिता सुरु 
ललितपुर महानगरपालिकास्तरीय दोस्रो राष्ट्रपति रनिङ शिल्ड खेलकूद प्रतियोगिता शुक्रबारबाट सुरु भएको छ । महानगरपालिकाले आयोजना गरेको प्रतियोगिताको शुक्रबार मेयर चिरीबाबु महर्जनले उद्घाटन गरे ।
ललितपुर — ललितपुर महानगरपालिकास्तरीय दोस्रो राष्ट्रपति रनिङ शिल्ड खेलकूद प्रतियोगिता शुक्रबारबाट सुरु भएको छ । महानगरपालिकाले आयोजना गरेको प्रतियोगिताको शुक्रबार मेयर चिरीबाबु महर्जनले उद्घाटन गरे । तीन दिनसम्म चल्ने प्रतियोगितामा ६६ वटा खेल विधामा विद्यार्थी सहभागी हुनेछन् । प्रतियोगिताको उद्घाटन गर्दै मेयर महर्जनले महानगरको अधिकांश योजना र कार्यक्रम बालबालिका र विद्यार्थीलक्षित भएको बताए । खेलकुदको विभिन्न विधाको विकासका लागि महानगरले धेरै काम र लगानी गरेको बताउँदै उनले खेलाडीलाई प्रोत्साहित गर्नु महानगरको कर्तव्य भएको बताए । उनले महानगर शिक्षा क्षेत्रको हब भएको समेत दाबी गरे । महानगरभित्रका ५० विद्यालयका एक हजार छात्रछात्रा खेलमा सहभागी हुने महानगरले जनाएको छ । भलिबल, दौड, रिले दौड, लङजम्प, हाइजम्प, कबड्डी, कराँते लगायतका खेलमा विद्यार्थीले प्रतिस्पर्धा गर्दैछन् । 